KOMMISSIONENS FORORDNING (EF) Nr. 2566/95 af 31. oktober 1995 om indledning af en fornyet undersøgelse af Rådets forordning (EØF) nr. 54/93 om indførelse af en endelig antidumpingtold på importen af syntetiske fibre af polyester med oprindelse i Indien og Republikken Korea

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 11, stk. 4, litra b),

efter konsultationer i det rådgivende udvalg, og

ud fra følgende betragtninger:

I. ALMENT

A. Anmodning om fornyet undersøgelse

(1) Kommissionen har modtaget en anmodning om fornyet undersøgelse i henhold til artikel 11, stk. 4, i forordning (EF) nr. 3283/94 fra en »ny eksportør«. Anmodningen om fornyet undersøgelse blev indgivet den 27. januar 1995 af Bongaigaon Refinery & Petrochemicals Ltd, Indien, en ny eksportør i Indien, som påstår, at selskabet ikke eksporterede den pågældende vare i den undersøgelsesperiode, som blev lagt til grund for foranstaltningerne.

B. Vare

(2) Den pågældende vare er korte, syntetiske fibre af polyester, ikke kartede, kæmmede eller på anden måde beredt til spinding, almindeligvis kaldet syntetiske polyesterfibre, som i øjeblikket tariferes under KN-kode 5503 20 00. Denne KN-kode anføres blot til orientering og er ikke bindende for tariferingen af varen.

C. Gældende foranstaltninger

(3) De gældende foranstaltninger på importen af den pågældende vare med oprindelse i Indien er i øjeblikket en endelig antidumpingtold på 7,2 %, der indførtes ved Rådets forordning (EØF) nr. 54/93 (3), undtagen for flere selskaber, der er nævnt specielt og omfattet af en lavere told.

II. FORMALITETEN

A. Begrundelsen for en fornyet undersøgelse

(4) Ansøgeren, Bongaigaon Refinery & Petrochemicals Ltd, fremlagde beviser, hvoraf det fremgår, at selskabet ikke er forretningsmæssigt forbundet med de eksportører og producenter i Indien og Republikken Korea, der er omfattet af antidumpingforanstaltningerne vedrørende syntetiske polyesterfibre, og at det begyndte med at eksportere varer til Fællesskabet efter undersøgelsesperioden, dvs. perioden fra den 1. januar til den 31. august 1990, som blev lagt til grund for fastlæggelsen af dumpingen og ovennævnte foranstaltninger.

B. Procedure

(5) De fællesskabsproducenter, som det vides er berørt af sagen, er blevet underrettet om nævnte anmodning og har fået lejlighed til at fremsætte bemærkninger.

C. Konklusion

(6) På baggrund af ovenstående konkluderer Kommissionen, at der foreligger tilstrækkelige beviser til at begrunde iværksættelsen af en undersøgelse i henhold til artikel 11, stk. 4, i forordning (EF) nr. 3283/94 med henblik på, hvis det konstateres, at der finder dumping sted, at fastsætte en individuel dumpingmargen for ansøgeren og den told, der skal være gældende for import fra ansøgeren til Fællesskabet af den pågældende vare.

III. OPHÆVELSE AF GÆLDENDE TOLD OG REGISTRERING AF IMPORT

(7) I henhold til artikel 11, stk. 4, litra b), i forordning (EF) nr. 3283/94 skal den gældende antidumpingtold ophæves med hensyn til importen af den pågældende vare med oprindelse i Indien, som fremstilles og eksporteres af ansøgeren. Samtidig skal sådan import registreres i overensstemmelse med artikel 14, stk. 5, i nævnte forordning for at sikre, at der, hvis det på grundlag af den fornyede undersøgelse fastslås, at der finder dumping sted for ansøgerens vedkommende, kan opkræves antidumpingtold med tilbagevirkende kraft fra tidspunktet for iværksættelsen af denne fornyede undersøgelse; det er imidlertid ikke muligt at anslå beløbet af ansøgerens mulige fremtidige betalingsforpligtelse på dette stadium i proceduren.

IV. AFSLUTTENDE BESTEMMELSER

(8) Af hensyn til god administration bør der fastsættes en frist, inden for hvilken de interesserede parter, som kan påvise, at de sandsynligvis vil blive berørt af resultaterne af undersøgelsen, kan tilkendegive deres synspunkter skriftligt og fremlægge dokumentation herfor. Der bør også fastsættes en frist, inden for hvilken interesserede parter kan fremsætte skriftlig anmodning om at blive hørt og godtgøre, at der er særlige grunde til, at de bør høres. Endvidere bør det bemærkes, at i tilfælde, hvor en af de interesserede parter nægter at give adgang til nødvendige oplysninger eller på anden måde undlader at fremskaffe dem inden for fristen eller lægger væsentlige hindringer i vejen for undersøgelsen, kan der i henhold til artikel 18 i forordning (EF) nr. 3283/94 træffes foreløbige eller endelige afgørelser, positive eller negative, på grundlag af de foreliggende kendsgerninger -

UDSTEDT FØLGENDE FORORDNING:

Artikel 1

I henhold til artikel 11, stk. 4, i forordning (EF) nr. 3283/94 iværksættes der en fornyet undersøgelse af forordning (EØF) nr. 54/93 for at fastslå, hvorvidt og i hvilket omfang den antidumpingtold, der indførtes ved forordning (EØF) nr. 54/93, skal gælde for importen af korte, syntetiske fibre af polyester, ikke kartede, kæmmede eller på anden måde beredt til spinding (syntetiske polyesterfibre), henhørende under KN-kode 5503 20 00 og med oprindelse i Indien, som fremstilles og eksporteres til Fællesskabet af Bongaigaon Refinery & Petrochemicals Ltd, P.O. Dhaligaon, Dist. Bongaigaon, Assam-783 385, Indien.

Artikel 2

Den antidumpingtold, der indførtes ved forordning (EØF) nr. 54/93, ophæves med hensyn til importen af den pågældende vare, fremstillet og eksporteret til Fællesskabet af Bongaigaon Refinery & Petrochemicals Ltd, (Taric-tillægskode: 8873).

Artikel 3

Det pålægges i henhold til artikel 14, stk. 5, i forordning (EF) nr. 3283/94 toldmyndighederne at tage de nødvendige skridt til at registrere den i artikel 1 omhandlede import.

Artikel 4

Interesserede parter må give sig til kende, fremføre deres synspunkter skriftligt og indgive oplysninger inden for en frist på 37 dage fra datoen for fremsendelsen af en kopi af denne forordning til eksportlandets myndighed, hvis der i undersøgelsen skal tages hensyn til sådanne synspunkter og oplysninger. Interesserede parter kan også anmode om at blive hørt af Kommissionen inden for samme frist. Fremsendelsen af en kopi af denne forordning til myndighederne i eksportlandet anses for at have fundet sted på tredjedagen efter dens offentliggørelse i De Europæiske Fællesskabers Tidende.

Oplysninger vedrørende sagen og anmodninger om at blive hørt indgives til følgende adresse:

Europa-Kommissionen

Generaldirektoratet for Økonomiske Forbindelser med Tredjelande (afdeling I.C.2)

Att.: Alistair J. Stewart

CORT 100 4/44

Rue de la Loi/Wetstraat 200

B-1049 Bruxelles/Brussel (4).

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. oktober 1995.

På Kommissionens vegne

Leon BRITTAN

Næstformand

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 9 af 15. 1. 1993, s. 2.

(4) Telex 21877 COMEU B; fax (32-2) 295 65 05.